Moot-moord: Verdagte wil ‘nuwe feite’ voorlêVisser Vrydag in die hof. Stefan Visser (28), wat aangekla word van die moord op sy eksskoonma, Elsabe van Niekerk (55), het Vrydag in die Pretoriase landdroshof verskyn. Die saak is tot 17 Mei uitgestel. Die ondersoekbeampte is in die hospitaal en kon dus nie Vrydag in die hof wees nie. Die staat het toe versoek dat die saak uitgestel word. Visser het intussen aangedui dat hy “nuwe feite” onder sy prokureur se aandag wil bring. Hy bly in aanhouding tot sy volgende verskyning wanneer hy na verwagting om borgtog sal aansoek doen. Visser het op 14 April vir die eerste keer in die hof verskyn nadat hy Maandag 11 April in hegtenis geneem is, ure ná die moord op Van Niekerk. Visser is die eksman van Van Niekerk se dogter, Leandri Visser. Hulle het twee kinders. Die staat het tydens die vorige hofverskyning aangevoer dat die beskuldigde die Sondag voor die moord in ŉ stryery oor die kinders met Van Niekerk se man, Dirk, betrokke was. Die beskuldigde het toe glo die volgende dag na die huis in 8ste Laan in Gezina gegaan waar hy ook ŉ woordewisseling met Van Niekerk gehad en haar glo met ŉ mes doodgesteek het. Die verdagte is later die dag by die huis van sy nuwe vriendin se ouma in die Rietondale/Queenswood-omgewing in hegtenis geneem. Van Niekerk het as pastoor gewerk by die Herlewingslig-sentrum in Zandfontein en was ook ’n omroeper op Rainbow Gospel Radio. Sy laat haar man, Dirk, twee kinders, Leandri (29) en Benjy (20), en twee kleinkinders, Juan (5) en Micayla (3), agter. Lees alle vorige berigte oor Stefan Visser op Maroela Media.